FI Euroopan unionin virallinen lehti CE 84/24

(2004/C 84 E/0027)

KIRJALLINEN KYSYMYS E-2455/03

esittäjä(t): Erik Meijer (GUE/NGL) komissiolle

(23. heinäkuuta 2003)

Aihe: Eurostat: kassavirtojen valvonnan ja ”value for money” -tutkimusten soveltaminen lisätoimina tilanteen selkiyttämiseksi ja sen toistumisen estämiseksi

1. Korvaako komission vastuualueeseen kuuluvan sisäisen tilintarkastusyksikön Eurostatin petostapauksia koskeva tutkimus riippumattoman Euroopan petostentorjuntaviraston tutkimuksen, vai tehdäänkö petostentorjuntaviraston tutkimus alkuperäisen suunnitelman mukaisesti? Mikä ero on sisäisen tilintarkastusyksikön ja Euroopan petostentorjuntaviraston tutkimusten asemalla? Missä määrin ne mahdollisesti täydentävät toisiaan?

2. Rajoitetaanko sisäisen tilintarkastusyksikön tutkimusta? Kuuluuko siihen ”value for money” -tutkimus? Mitä jätetään mahdollisesti tutkimuksen ulkopuolelle? Onko komissio valmis antamaan kaiken kyseisen tutkimuksen perusteella saadun tiedon Euroopan parlamentin käytettäväksi?

3. Olisiko kassavirtojen valvonta, jota edellinen tilinpidosta vastaava virkamies Andreasen ehdotti, mutta jonka pääjohtaja Mingasson hylkäsi, paljastanut salassa pidetyt tilit paljon aikaisemmin? Aiotaanko tällainen valvonta ottaa käyttöön?

4. Ovatko tutkittavat henkilöt käyneet siirtonsa jälkeen edellisissä toimitiloissaan säännöllisesti, ja ovatko he voineet tuhota tai ottaa mukaansa asiakirjoja, koska heidän pääsyään Eurostatin rakennuksiin ei ole estetty? Miksi he saivat mennä rakennuksiin vapaasta, mutta aikaisemmalle tilinpidosta vastaavalle virkamiehelle ei annettu siihen lupaa? Eikö pitäisi ryhtyä nopeasti toimiin, jotta vältetään asiakirjojen häviäminen kokonaan? Eikö tähän olisi pitänyt ryhtyä jo paljon aikaisemmin, varsikin kun otetaan huomioon komissiolla tällä hetkellä käytettävissään olevat tiedot?

Pedro Solbes Miran komission puolesta antama vastaus

(30. syyskuuta 2003)

Sekä petosten torjuntaa koskevassa Euroopan parlamentin päätöslauselmassa että varainhoitovuotta 2001 koskevassa parlamentin vastuuvapauspäätöksessä komissiota kehotetaan laatimaan Eurostatia koskeva tilintarkastuskertomus. Komissio velvoitti 11. kesäkuuta 2003 sisäisen tilintarkastusyksikön tutkimaan jopa 400 sopimusta ja avustusta, jotka oli määrä valita sovitun menettelyn mukaisesti. Kyseinen tutkimus ei missään tapauksessa korvaa Euroopan petostentorjuntavirastossa (OLAF) parhaillaan tehtävää riippumatonta tutkimusta. Kuten komission päätöksessä todetaan, tilintarkastusyksikön tutkimuksessa on tarkoitus ensi sijassa varmistaa, olivatko vuosina 1999—2002 tehdyt sopimukset laillisia ja sääntöjen mukaisia. Siinä ei varsinaisesti tutkita mahdollisia petoksia, sillä niiden tutkiminen on OLAFin tehtävä. Nämä kaksi tutkimusta täydentävät näin ollen toisiaan.

Ajan ja resurssien puutteen vuoksi komissio päätti velvoittaa sisäisen tilintarkastusyksikön tutkimaan tietyn määrän sopimuksia ja avustuksia sen sijaan, että Eurostatin kaikki sisäiset valvontatoimet olisi tarkastettu. Sisäisen tilintarkastusyksikön tiedustelun yhteydessä varapuheenjohtaja Kinnock vahvisti, että tutkimus kattaa sopimusten ja avustusten täytäntöönpanon tutkinnan. Mikäli sopimusten ja avustusten täytäntöönpanon tutkinta osoittautuu aiheelliseksi sisäisen tilintarkastusyksikön alustavan analyysin perusteella, sisäisen tarkastajan on päätettävä siitä kuullen komission pääsihteeriä, joka koordinoi Eurostatia koskeviin tutkimuksiin liittyviä komission toimia. Koska resursseja on tunnetusti niukasti ja koska sisäisen tilintarkastusyksikön on saatettava työnsä päätökseen annetussa määräajassa, tässä yhteydessä ei kuitenkaan ole mahdollista tutkia kaikkien otokseen kuuluvien sopimusten/avustusten täytäntöönpanoa.

Kuten puheenjohtajakokoukselle tiedotettiin heinäkuussa 2003, sisäisen tilintarkastusyksikön ensimmäinen kertomus koskee tosiasiallisesti sekä myöntämismenettelyjä että sopimusten täytäntöönpanoa.

Kassavirtojen valvonta ei kuulu tilintarkastusyksikössä parhaillaan tehtävään tutkimukseen; yhteisön talousarviosta myönnettävää rahoitusta koskevien kassavirtojen valvonta ei olisi paljastanut talousarvion ulkopuolisia tilejä.

Komissio on johdonmukaisesti pyrkinyt varmistamaan, että parlamentin pyytämä tarkastusaineisto laaditaan ja toimitetaan ajallaan.

Lisäksi komissio ryhtyi 8. heinäkuuta 2003 varotoimiin suojatakseen tietyt Eurostatin tiloissa olevat arkistot.

Arvoisaa parlamentin jäsentä kehotetaan tutustumaan myös Gabriele Staunerin kirjalliseen kysymykseen E-2204/03 annettuun vastaukseen (1).

(1) EUVL C 33 E, 6.2.2004, s. 234.